En badetur til stranden ved Øster Hurup så en overgang ud til at blive til et mareridt for forældrene til en syvårig pige.

En syv-årig pige, der sammen med sine forældre var på badetur på stranden ved Øster Hurup, blev onsdag lidt efter klokken 16 væk fra forældrene. Der var ingen tegn på, hvor pigen var gået hen, så efter et alarmkald blev der sat en eftersøgning i gang på land, og der blev rekvireret en helikopter til at lede over vand, fortæller vagtchef ved Nordjyllands Politi Bent Højgaard. - Den blev afbestilt igen, da pigen dukkede op igen. Hun var blevet væk i området lidt nord for, der hvor forældre sad, og kunne ikke selv finde tilbage igen. Men med hjælp fra en beboer i området, fandt hun tilbage til forældrene igen i god behold, siger han.